ÍAV bjóða starfsfólki upp á forvarnarstarf á sviði meltingarsjúkdóma 24. nóvember 2004 ÍAV bjóða starfsfólki upp á forvarnarstarf á sviði meltingarsjúkdóma Íslenskir aðalverktakar ( ÍAV ) og St. Jósefsspítali hafa gert með sér samkomulag um að meltingarsjúkdómadeild spítalans sinni forvarnarþjónustu til handa þeim starfsmönnum ÍAV sem þess óska á kostnað fyrirtækisins . Sérstök áhersla verður lögð á almenna fræðslu fyrir starfsmenn ÍAV um algengustu meltingarsjúkdóma . Þá verða gerðar rannsóknir á þeim sem hafa einkenni um vélindabakflæði eða hafa ættarsögu um krabbamein í maga og einnig rannsóknir á ristli hjá þeim starfsmönnum sem eru orðnir 45 ára og eldri . Ítarleg ættarsaga hvers og eins mun verða skoðuð með tilliti til fjölskyldusögu og ristilkrabbameins og starfsmönnum skipt upp í áhættuhópa hvað þennan hættulega sjúkdóm varðar . Krabbamein í ristli og endaþarmi er þriðja algengasta krabbamein meðal Íslendinga . Nokkur hluti er ættgengur og einnig eru þekktir ákveðnir sjúkdómar sem auka áhættu á krabbameinum . Mikilvægt er að skilgreina áhættustig en langflest ristilkrabbamein greinast eftir fimmtugsaldur , en forstig , sem er góðkynja , myndast löngu áður og því er mikilvægt að greina það og fjarlægja til að breyta áhættu einstaklinga . Vélindabakflæði er algengur sjúkdómur sem skerðir oft lífsgæði fólks og getur , ef ástandið varir lengi ómeðhöndlað , leitt til þrengsla og jafnvel breytinga sem síðan geta leitt til myndunar illkynja æxla . " Það er okkur sönn ánægja að vera í fararbroddi fyrirtækja hér á landi til að bjóða starfsfólki upp á þennan möguleika sem hluta í heilsuvernd og forvarnarstarfi fyrir starfsmenn okkar . Við höfum unnið að þessu máli síðustu mánuði og með þessu vilja Íslenskir aðalverktakar stuðla að auknu heilbrigði starfsmanna " , segir Stefán Friðfinnsson , forstjóri , sem jafnframt segist skora á önnur fyrirtæki að fylgja fordæmi ÍAV . Árni Sverrisson framkvæmdastjóri spítalans sagði þetta vera kærkomið tækifæri til þess að halda áfram að efla og þróa þjónustu meltingarsjúkdómadeildar spítalans . Þetta er jafnframt rökrétt framhald af þeirri umræðu sem verið hefur í þjóðfélaginu um krabbamein og hvernig best er að bregðast við því , þ.e.a.s. með auknu forvarnarstarfi þar sem áhersla er lögð á fræðslu og kynningu . Samningurinn gefur okkur tækifæri á því að meta það hvernig best verður staðið að svona málum í framtíðinni .